**MAA-AINESLUVAN HAKEMINEN** päivitetty 18.8.2021

Lupa tarvitaan kiven, soran, hiekan, saven ja mullan ottamiseen poiskuljetettavaksi taikka

varastoitavaksi paikalla tai jalostettavaksi. Luvan myöntää ympäristölautakunta. Hakemukset toimitetaan ensisijaisesti sähköisesti Lappeenrannan seudun ympäristötoimen kirjaamoon (ymparistotoimi.kirjaamo@lappeenranta.fi) tai paperiversiona Lappeenrannan seudun ympäristötoimi, Pohjolankatu 14, PL 302, 53101 Lappeenranta.

Lupa ei ole tarpeen, jos aineksia otetaan tavanomaista kotitarvekäyttöä varten asumiseen

tai maa- ja metsätalouteen. Käytön tulee tällöin liittyä rakentamiseen tai kulkuyhteyksien

kunnossapitoon. Jos kotitarveottoa on enemmän kuin 500 m3, on kotitarveotosta tehtävä

ilmoitus Maa-aineslain 23 a §:n mukaisesti.

Ympäristölautakunta on maa-ainesvalvontaviranomainen

Lappeenrannan, Lemin, Savitaipaleen ja Taipalsaaren kunnissa.

**Lupahakemusasiakirjat**

Lupaa ottamiseen haetaan kirjallisesti lomakkeella, joka löytyy Lappeenrannan seudun ympäristötoimen verkkosivuilta sekä suomi.fi -sivulta.

Hakemuksessa on mainittava tarpeelliset tiedot hakijasta, alueen maanomistuksesta ja

toimenpiteistä, johon aiotaan ryhtyä. Hakemukseen tulee liittää: selvitys hakijan

hallintaoikeudesta ottamispaikkaan taikka maanomistajan antama kirjallinen suostumus

luvan hakemiseen ja kartta, josta ilmenee ottamisalueen sijainti ja rajat sekä

kaivannaisjätteen jätehuoltosuunnitelma. Hakemus liitteineen toimitetaan

lupaviranomaiselle yhtenä kappaleena.

Hakemuksen liitteenä tulee olla ottamissuunnitelma, joka toimitetaan lupaviranomaiselle kahtena kappaleena (sähköisesti riittää yksi kappale). Ottamissuunnitelmaan kuuluvat kartta, tarvittavat leikkauspiirrokset, muu suunnitelman havainnollistamiseksi tarvittava aineisto sekä selostus ottamistoiminnasta.

Ottamissuunnitelmassa on esitettävä mm. ottamissuunnitelman rajat, kaivualueen rajat,

suoja-alueet, oton syvyys ja muoto sekä luiskien kaltevuudet oton aikana. Lisäksi

suunnitelmasta tulee ilmetä pohjavedenkorkeusasema luotettavasti havainnoituna,

ottamisen etenemissuunta sekä maa-ainesten kuljetusreitti. Suunnitelmassa tulee esittää toimenpiteet alueen suojaamisesta, siistimisestä sekä kasvillisuuden uusimisesta ottotoiminnan aikana ja sen päätyttyä sekä lisäksi arvio maa-ainestenoton vaikutuksista luonnonolosuhteisiin.

Ottamissuunnitelmassa on lisäksi esitettävä jälkihoitotoimenpiteet sekä karttaesitys, josta

selviää alueen kunnostus- ja jälkihoitotoimenpiteiden toteuttamisvaiheet.

Lupaviranomainen voi vaatia hakijalta muitakin selvityksiä, jos se asian käsittelyn kannalta

on tarpeellista. Muu tarvittava selvitys voi olla esim. luontoselvitys.

**Naapurien kuuleminen**

Hakemuksen johdosta on ottamisalueen sisältävään kiinteistöön rajoittuvien kiinteistöjen

omistajille ja haltijoille varattava tilaisuus tulla kuulluiksi. Hakija voi kuulla valmiilla

kaavakkeilla rajanaapurit (nopeuttaa käsittelyä) tai muutoin kuuleminen tapahtuu

viranomaisen toimesta. Viranomaisen toimesta tapahtuva naapureiden kuuleminen

laskutetaan voimassa olevan taksan mukaisesti. Taksa löytyy Lappeenrannan seudun ympäristötoimen verkkosivulta.

Lupaviranomainen kuuluttaa hakemuksen kaupungin verkkosivulla sekä sen kunnan verkkosivulla, johon maa-aineslupaa haetaan ja mikäli hankkeesta saattaa olla vaikutusta laajalla alueella tai lukuisten henkilöiden oloihin, tiedotetaan asian vireilläolosta sanomalehdessä.

**Tieliittymälupa**

Yleiseen tiehen liittymisestä tulee hankkia Kaakkois-Suomen ELY-keskukselta.

**Vastuu asiakirjojen oikeellisuudesta**

Hakija vastaa lupahakemusasiakirjojen oikeellisuudesta. Mikäli lupapäätös on tehty

virheellisiin tietoihin perustuen, voidaan lupa peruuttaa.

**Maksut**

Lupalautakunta on hyväksynyt 8.12.2020 § 99 Lappeenrannan seudun ympäristötoimen maa-ainesvalvontaviranomaisen taksan. Lisäksi hakijalle aiheutuu kustannuksia suunnitelmien teettämisestä, asiakirjojen hankkimisesta sekä mahdollisesta lupaviranomaisen suorittamasta naapurien kuulemisesta ja lehtikuulutuksesta.

**Ottamisen aloittaminen ja ottamisalueen merkitseminen**

Ennen maa-ainesten ottoon aloittamista on hakijan jätettävä luvan edellyttämä vakuus

Lappeenrannan seudun ympäristötoimeen, merkittävä luvan mukainen ottamisalue

maastoon riittävän selvästi sekä asetettava valvonnan suorittamiseksi riittävät laitteet.

Ympäristötoimi suorittaa aloitustarkastuksen ennen oton aloittamista samoin kuin

ottotoiminnan päätyttyä se suorittaa lopputarkastuksen.

Ottaminen voidaan aloittaa luvanhakijan pyynnöstä ennen luvan lainvoimaiseksi tulemista (jos sitä on haettu muutoksenhausta huolimatta), mikäli luvan saaja asettaa hyväksyttävän vakuuden haittojen ennallistamiseksi ja vahinkojen korvaamiseksi, jonka päätöksen kumoaminen tai muuttaminen voi aiheuttaa. Viranomainen voi kuitenkin kieltää täytäntöönpanon.